Այցի ավարտին՝ օդանավակայանում հայ լրագրողների հետ ճեպազրույցի ժամանակ վարչապետն ասաց, որ միջազգային գործընկերների աջակցությամբ Հայաստանը շատ ավելի արագ կարող է իրականացնել նախաձեռնած բարեփոխումները, սակայն հայցորդի կամ խնդրատուի կարգավիճակում չի լինելու: «Մենք, ըստ էության, մեր անելիքները գիտենք, մեր գործընկերները պետք է ճշտեն իրենց անելիքները: Մեր հեղափոխությունից հետո Եվրամիությունից լսել ենք բազմաթիվ ողջունող հայտարարություններ, բայց քաղաքականության մեջ որևէ շոշափելի փոփոխություն չկա:Եվրամիության քաղաքականությունը նույնն է, ինչ 4 ամիս առաջ, և կարծում ենք, որ պետք է կամ հայտարարությունների ոգևորված տոնայնությունն իջեցնեն, կամ քաղաքականությունը էականորեն փոխեն»,- ընդգծեց նա: